钦定古今图书集成/明伦汇编/官常典/第664卷 > 《馆驿使壁记》唐·柳宗元
## 钦定古今图书集成/明伦汇编/官常典/第664卷 > 《馆驿使壁记》唐·柳宗元

“凡万国之会，四夷之来，天下之道涂，毕出于邦畿之
内，奉贡输赋，修职于王都者；入于近关，则皆重足错
毂，以听有司之命。征令赐予，布政于下国者，出于甸
服，而后按行成列，以就诸侯之馆。”故馆驿之制，于千
里之内，尢重自万年至于渭南，其驿六，其蔽曰华州，
其关曰潼关。自华而北，界于栎阳，其驿六，其蔽曰同
州，其关曰蒲津。自灞而南至于蓝田，其驿六，其蔽曰
商州，其关曰武关。自长安至于盩、厔，其驿十有一，其
蔽曰洋州，其关曰华阳。自武功而西至于好畤，其驿
三，其蔽曰凤翔府，其关曰陇关。自渭而北至于华原，
其驿九，其蔽曰坊州。自咸阳而西至于奉天，其驿六，
其蔽曰邠州。由四海之内，总而合之，“以至于关；由关
之内束而会之，以至于王都。”华人、夷人往复而授馆
者，旁午而至。传吏奉符而阅其数，县吏执牍而书其
物，告至告去之役，不绝于道；寓望迎劳之礼，无旷于
日。而《春秋》朝陵之邑，皆有传馆。其饫饩饔馈，咸出于
丰给；缮完筑役，必归于整顿。列其田租，布其货利，权
其入而用其息，于是有出纳奇赢之羡，勾会考校之
政。大历十四年，始命御史为之使，俾考其成，以质于
《尚书》。“季月之晦，必合其簿书，以视其等列，而校其信
宿，必称其制。有不当者，反之于官。尸其事者有劳焉，
则复于天子而优升之。劳大者增其官，次者降其调
之数，又其次犹异其考绩。官有不职，则以告而罪之。”
故月受俸二万于太府史五人，承符者二人，皆有食
焉。先是，假废官之印而用之。贞元十九年，南阳韩太
告于上，始铸使印而正其名。然其嗣当斯职，未尝有
记之者。追而求之，盖数岁而往，则有之矣。今余为之
《记》，遂以韩氏为首，且曰“修其职，故首之也。”